CELEX: 32015R2285
Language: hr
Date: 2015-12-08 00:00:00
Title: Uredba Komisije (EU) 2015/2285 оd 8. prosinca 2015. o izmjeni Priloga II. Uredbi (EZ) br. 854/2004 Europskog parlamenta i Vijeća o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi u pogledu određenih zahtjeva za žive školjke, bodljikaše, plaštenjake i morske puževe i Priloga I. Uredbi (EZ) br. 2073/2005 o mikrobiološkim kriterijima za hranu (Tekst značajan za EGP)

9.12.2015   
            
            
               HR
            
            
               Službeni list Europske unije
            
            
               L 323/2
            
         UREDBA KOMISIJE (EU) 2015/2285
   оd 8. prosinca 2015.
   o izmjeni Priloga II. Uredbi (EZ) br. 854/2004 Europskog parlamenta i Vijeća o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi u pogledu određenih zahtjeva za žive školjke, bodljikaše, plaštenjake i morske puževe i Priloga I. Uredbi (EZ) br. 2073/2005 o mikrobiološkim kriterijima za hranu
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 852/2004 Europskog parlamenta i Vijeća od 29. travnja 2004. o higijeni hrane (1), a posebno njezin članak 4. stavak 4.,
   uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (2), a posebno njezin članak 18. uvodnu rečenicu i točku 13.,
   budući da:
   
               (1)
            
            
               Uredbom (EZ) br. 854/2004 utvrđuju se posebna pravila organizacije službenih kontrola proizvoda životinjskog podrijetla namijenjenih prehrani ljudi. U skladu s njom države članice trebale bi osigurati da proizvodnja i stavljanje u promet živih školjaka, živih bodljikaša, živih plaštenjaka i živih morskih puževa budu podvrgnuti službenim kontrolama kako je opisano u Prilogu II.
            
         
               (2)
            
            
               U skladu sa stavkom 2. poglavlja II. dijela A Priloga II. Uredbi (EZ) br. 854/2004 nadležno tijelo mora razvrstati proizvodna područja u kojima dopušta sakupljanje/izlovljavanje živih školjaka u jednu od tri kategorije ovisno o razini fekalnog onečišćenja.
            
         
               (3)
            
            
               Kako bi razvrstalo proizvodna područja, nadležno tijelo trebalo bi odrediti razdoblje preispitivanja za uzorkovanje podataka iz svakog proizvodnog područja i područja za ponovno polaganje radi utvrđivanja sukladnosti sa standardima navedenima u Uredbi.
            
         
               (4)
            
            
               U skladu sa stavkom 3. poglavlja II. dijela A Priloga II. Uredbi (EZ) br. 854/2004 nadležno tijelo može u razred A svrstati ona područja u kojima se smiju sakupljati/izlovljavati žive školjke namijenjene izravnoj prehrani ljudi. Žive školjke sakupljene/izlovljene u tim područjima moraju udovoljavati zdravstvenim normama utvrđenima u Prilogu III. odjeljku VII. poglavlju V. Uredbe (EZ) br. 853/2004 Europskog parlamenta i Vijeća (3).
            
         
               (5)
            
            
               Uredbom Komisije (EZ) br. 2073/2005 (4) utvrđuju se mikrobiološki kriteriji za određene mikroorganizme te provedbena pravila kojih se subjekti u poslovanju hranom moraju pridržavati u pogledu općih i posebnih higijenskih zahtjeva iz članka 4. Uredbe (EZ) br. 852/2004. Točnije, utvrđuje se kriterij sigurnosti hrane za Escherichia coli u živim školjkašima i živim bodljikašima, plaštenjacima i puževima.
            
         
               (6)
            
            
               Kriterij Codex Alimentarius za E. coli za proizvode stavljene na tržište razlikuje se od kriterija sadržanog u zakonodavstvu Europske unije. Kriterij Codex Alimentarius sadržava plan od tri razreda (n = 5, c = 1, m = 230 i M = 700 E. coli MPN/100 g mesa i međuljušturne tekućine), dok kriterij Europske unije sadržava plan od dva razreda (n = 1, c = 0, M = 230 E. coli MPN/100 g mesa i međuljušturne tekućine). Ta razlika ima posljedice za međunarodnu trgovinu. Kriterij Codex Alimentarius, utemeljen na međunarodnim standardima, trebao bi se odražavati u pravilima o razvrstavanju u proizvodno područje A utvrđenima u Prilogu II. Uredbi (EZ) br. 854/2004.
            
         
               (7)
            
            
               Uporabom plana od tri razreda Codex Alimentarius vjerojatnije je da će se otkriti serije proizvoda koje ne udovoljavaju uvjetima, posebno kako se razine kontaminacije budu približavale propisanoj granici. Pristup Codex Alimentarius za ispitivanje krajnjeg proizvoda smatra se znanstveno preciznijim te se njime u prosjeku omogućuje gotovo jednaka zaštita zdravlja.
            
         
               (8)
            
            
               Uredbu (EZ) br. 2073/2005 i Uredbu (EZ) br. 854/2004 trebalo bi uskladiti s pristupom Codex Alimentarius u pogledu tog kriterija te stoga na odgovarajući način izmijeniti.
            
         
               (9)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Uredba (EZ) br. 854/2004 mijenja se kako slijedi:
   
               1.
            
            
               U poglavlju II. Priloga II. prije dijela A:
               
                           (a)
                        
                        
                           dodaju se rečenice: „Referentna metoda za analizu E. coli jest tehnika otkrivanja i najvjerojatnijeg broja (MPN) kako je utvrđeno u EN ISO 16649-3. Mogu se primijeniti alternativne metode ako su validirane u odnosu na tu referentnu metodu u skladu s kriterijima u EN ISO 16140”;
                        
                     
                           (b)
                        
                        
                           brišu se rečenice iz stavaka 4. i 5. dijela A: „Referentna metoda za tu analizu je test najvjerojatnijeg broja (MPN) u pet epruveta i tri razrjeđenja, kako je navedeno u ISO 16649-3. Mogu se koristiti alternativne metode ako su validirane za ovu referentnu metodu u skladu sa načelima u normi EN/ISO 16140.”
                        
                     
         
               2.
            
            
               Stavak 2. dijela A poglavlja II. zamjenjuje se sljedećim:
               
                           „2.
                        
                        
                           Nadležno tijelo mora razvrstati proizvodna područja u kojima dopušta sakupljanje/izlovljavanje živih školjaka u jednu od tri kategorije ovisno o razini fekalnog onečišćenja. Prema potrebi može to učiniti u suradnji sa subjektom u poslovanju hranom. Kako bi razvrstalo proizvodna područja, nadležno tijelo trebalo bi odrediti razdoblje preispitivanja za uzorkovanje podataka iz svakog proizvodnog područja i područja za ponovno polaganje radi utvrđivanja sukladnosti sa standardima navedenima u ovom stavku i u stavcima 3., 4. i 5.”
                        
                     
         
               3.
            
            
               Stavak 3. dijela A poglavlja II. zamjenjuje se sljedećim:
               
                           „3.
                        
                        
                           Nadležno tijelo može u razred A svrstati ona područja u kojima se smiju sakupljati/izlovljavati žive školjke namijenjene izravnoj prehrani ljudi. Žive školjke s tih područja stavljene na tržište moraju udovoljavati zdravstvenim normama utvrđenima u Prilogu III. odjeljku VII. poglavlju V. Uredbe (EZ) br. 853/2004.
                        
                     Uzorci živih školjaka iz tih područja ne smiju sadržavati, u 80 % uzoraka sakupljenih tijekom razdoblja provjere, više od 230 E. coli po 100 g mesa i međuljušturne tekućine. Preostalih 20 % uzoraka ne smije sadržavati više od 700 E. coli po 100 g mesa i međuljušturne tekućine.
               Pri procjeni rezultata za određeno razdoblje preispitivanja za održavanje područja razreda A nadležno tijelo može, s pomoću procjene rizika na temelju ispitnog postupka, odlučiti zanemariti neuobičajeni rezultat koji premašuje razinu od 700 E. coli po 100 g mesa i međuljušturne tekućine.”
            
         Članak 2.
   U Prilogu I. Uredbi (EZ) br. 2073/2005, poglavlje 1. mijenja se kako slijedi:
   
               1.
            
            
               U tablici o kriterijima sigurnosti hrane redak 1.25 zamjenjuje se sljedećim:
               
                           
                                       „1.25
                                    
                                    
                                       Živi školjkaši, živi bodljikaši, plaštenjaci i puževi
                                    
                                 
                        
                           
                              E. coli (15)
                        
                        
                           5 (16)
                        
                        
                           1.
                        
                        
                           230 MPN/100 g mesa i međuljušturne tekućine
                        
                        
                           700 MPN/100 g mesa i međuljušturne tekućine
                        
                        
                           EN ISO 16649-3
                        
                        
                           Proizvodi stavljeni na tržište tijekom njihovog roka trajanja”
                        
                     
         
               2.
            
            
               Napomena 16. zamjenjuje se sljedećom:
               
                           „(16)
                        
                        
                           Svaka jedinica uzorka obuhvaća minimalni broj pojedinačnih životinja u skladu s EN ISO 6887-3.”
                        
                     
         
               3.
            
            
               
                           (a)
                        
                        
                           U napomenama Tumačenju rezultata ispitivanja unos „navedene granične vrijednosti odnose se na svaku ispitivanu jedinicu uzorka, isključujući žive školjkaše i žive bodljikaše, plaštenjake i puževe u odnosu na ispitivanje bakterije E. coli, kada se granična vrijednost odnosi na objedinjeni uzorak.”
                           zamjenjuje se sljedećim:
                           „Navedene granične vrijednosti odnose se na svaku ispitivanu jedinicu uzorka.”
                        
                     
                           (b)
                        
                        
                           U napomenama Tumačenju rezultata ispitivanja unos koji se odnosi na „L. monocytogenes u ostaloj gotovoj hrani i E. coli u živim školjkašima” zamjenjuje se sljedećim:
                           „L. monocytogenes u ostaloj gotovoj hrani:
                           
                                       —
                                    
                                    
                                       zadovoljavajuće, ako su sve ustanovljene vrijednosti ≤ graničnoj vrijednosti,
                                    
                                 
                                       —
                                    
                                    
                                       nezadovoljavajuće, ako je bilo koja ustanovljena vrijednost > od granične vrijednosti.
                                    
                                 
                              E. coli u živim školjkašima, živim bodljikašima, plaštenjacima i puževima:
                           
                                       —
                                    
                                    
                                       zadovoljavajuće, ako je svaka od pet promatranih vrijednosti ≤ 230 MPN/100 g mesa i međuljušturne tekućine ili ako je jedna od promatranih pet vrijednosti > 230 MPN/100 g mesa i međuljušturne tekućine, ali ≤ 700 MPN/100 g mesa i međuljušturne tekućine,
                                    
                                 
                                       —
                                    
                                    
                                       nezadovoljavajuće, ako je bilo koja od pet promatranih vrijednosti > 700 MPN/100 g mesa i međuljušturne tekućine ili ako su barem dvije od pet promatranih vrijednosti > 230 MPN/100 g mesa i međuljušturne tekućine.”
                                    
                                 
                     
         Članak 3.
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 1. siječnja 2017.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. prosinca 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 139, 30.4.2004., str. 1.
   
   
      (2)  SL L 139, 30.4.2004., str. 206.
   
   
      (3)  Uredba (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (SL L 139, 30.4.2004., str. 55.).
   
      (4)  Uredba Komisije (EZ) br. 2073/2005 od 15. studenoga 2005. o mikrobiološkim kriterijima za hranu (SL L 338, 22.12.2005., str. 1.).